รัฐบาลไทย-ข่าวทำเนียบรัฐบาล-นายกรัฐมนตรีเยี่ยมชมฐานการเรียนรู้ของหมู่บ้านปลอดขยะ  Zero Waste บ้านโป่งศรีนคร  ซึ่งเป็นศูนย์การเรียนรู้ต้นแบบในการบริหารจัดการขยะในชุมชน
วันจันทร์ที่ 28 พฤศจิกายน 2559
นายกรัฐมนตรีเยี่ยมชมฐานการเรียนรู้ของหมู่บ้านปลอดขยะ  Zero Waste บ้านโป่งศรีนคร  ซึ่งเป็นศูนย์การเรียนรู้ต้นแบบในการบริหารจัดการขยะในชุมชน
นายกรัฐมนตรีเยี่ยมชมฐานการเรียนรู้ของหมู่บ้านปลอดขยะ  Zero Waste บ้านโป่งศรีนคร  ซึ่งเป็นศูนย์การเรียนรู้ต้นแบบในการบริหารจัดการขยะในชุมชน
วันนี้ (28 พ.ย.59) เวลา 10.30 น. พลเอก ประยุทธ์ จันทร์โอชา นายกรัฐมนตรี และคณะ อาทิ นายสมคิด จาตุศรีพิทักษ์ รองนายกรัฐมนตรี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นางอรรชกา สีบุญเรือง รัฐมนตรีว่าการกระทรวงอุตสาหกรรม ในโอกาสเดินทางมาตรวจราชการพื้นที่จังหวัดเชียงราย ได้ขึ้นรถแทรกเตอร์ฟาร์มเยี่ยมชมฐานการเรียนรู้ของหมู่บ้านปลอดขยะ Zero Waste บ้านโป่งศรีนคร ประกอบด้วย 1) ฐานการเรียนรู้สร้างรายได้จากเศษวัสดุเหลือใช้ เช่น การนําซองน้ํายาปรับผ้านุ่ม เศษผ้า ถุงพลาสติก กระป๋องกาแฟ ขวดน้ําอัดลม มาประดิษฐ์รีไซเคิลเป็นผลิตภัณฑ์ต่าง ๆ กลับมาใช้ใหม่ เช่น ชุดเฟอร์นิเจอร์รับแขกจากกระป๋องกาแฟ ชุดตกแต่งสวนจากขวดน้ําอัดลม ฯลฯ สามารถนํามาจําหน่ายให้กับผู้ศึกษาดูงานการจัดการขยะบ้านโป่งศรีนคร สร้างรายได้ให้กับชุมชนและประชนในพื้นที่มีชีวิตความเป็นอยู่ที่ดีขึ้น 2) ฐานการเรียนรู้กลุ่มอาชีพจักสานไม้ไผ่ เป็นภูมิปัญญาการจักสาน (ตุ้มไม้ไผ่) ของกลุ่มผู้สูงอายุที่มีฝีมืออยู่เดิมช่วยกันทําระหว่างอยู่บ้านและว่างงาน โดยผลิตภัณฑ์ดังกล่าวจะมีพ่อค้ามารับซื้อถึงที่บ้าน ทําให้ผู้สูงอายุมีรายได้ ซึ่งเมื่อจัดตั้งเป็นศูนย์การเรียนรู้แล้วจะสามารถเป็นแหล่งเรียนรู้และสืบทอดไปสู่ลูกหลานเพื่ออนุรักษ์งานช่างฝีมือ (ช่างจักสาน) เพื่อประโยชน์ใช้สอยในการดํารงชีวิตต่อยอดภูมิปัญญาพื้นบ้านสู่ลูกหลานต่อไป และ 3) ฐานการเรียนรู้การท่องเที่ยวบ้านโฮมสเตย์ ซึ่งกลุ่มโฮมสเตย์โป่งศรีนคร ก่อตั้งขึ้นเมื่อปี 2555 โดยบ้านโป่งศรีนคร หมู่ที่ 11 ตําบลโรงช้าง อําเภอป่าแดด จังหวัดเชียงราย ได้รับการคัดเลือกจากหลายหน่วยงาน เช่น ธนาคารเพื่อการเกษตรและสหกรณ์การเกษตร (ธกส.) จังหวัดเชียงราย จัดตั้งเป็นศูนย์การเรียนรู้เพื่อพัฒนาเศรษฐกิจพอเพียงต้นแบบ ธกส. สํานักงานพัฒนาชุมชนอําเภอป่าแดด จัดตั้งเป็นศูนย์เรียนรู้กองทุนแม่ของแผ่นดิน สํานักงานกองทุนสนับสนุนสร้างเสริมสุขภาพ (สสส.) จัดตั้งเป็นศูนย์เรียนรู้ สสส. 17 จังหวัดภาคเหนือ และได้รับการรับรองมาตรฐานโฮมสเตย์ไทยจากกรมการท่องเที่ยว ปี 2557 เพื่อเป็นสถานที่พักสําหรับผู้เข้าอบรม ประชุม สัมมนาจากหน่วยงานต่าง ๆ รวมทั้งรองรับนักท่องเที่ยวเข้ามาเรียนรู้สัมผัสวิถีชีวิตและวัฒนธรรมในชนบททําให้ชาวบ้านมีรายได้เพิ่มขึ้นและทําให้หมู่บ้านมีเงินทุนเพื่อชวยเหลือและสนับสนุนกิจกรรมต่าง ๆ ในชุมชนส่งผลให้ชุมชนสามารถพึ่งตนเองได้
พร้อมทั้ง นายกรัฐมนตรี ได้เป็นประธานในพิธีเปิดป้ายศูนย์การเรียนรู้หมู่บ้านปลอดขยะ Zero Waste บ้านโป่งศรีนคร โดยพระมหาวุฒิชัย วชิรเมธี (ว.วชิรเมธี) ทําพิธีสงฆ์เจิมป้าย
โอกาสนี้ นายกรัฐมนตรี ได้กล่าวอวยพรให้การดําเนินงานของศูนย์การเรียนรู้หมู่บ้านปลอดขยะ Zero Waste ประสบความสําเร็จ โดยขอให้นําเทคโนโลยีสารสนเทศต่าง ๆ มาปรับใช้ในการดําเนินงานให้เกิดประโยชน์และมีประสิทธิภาพ พร้อมชื่นชมการจัดการขยะของหมู่บ้านโป่งศรีนครซึ่งได้มีการนํากระป๋องกาแฟมารีไซเคิลทําเป็นผลิตภัณฑ์ต่าง ๆ และชุดเฟอร์นิเจอร์ โดยแนะให้มีการทําสีสันผลิตภัณฑ์ให้สวยงาม ส่วนเครื่องจักสานไม้ไผ่ให้พัฒนาเป็นผลิตภัณฑ์หลากหลายรูปแบบ เช่น กระเป๋า ของชําร่วย สร้างเรื่องราวเกี่ยวกับผลิตภัณฑ์ให้เกิดความน่าสนใจ เพื่อเพิ่มมูลค่าให้กับสินค้า
พร้อมกันนี้ พระมหาวุฒิชัย วชิรเมธี (ว.วชิรเมธี) ได้มอบกําไลข้อมือและข้าวก้นบาตรให้กับนายกรัฐมนตรี และให้พรนายกรัฐมนตรีมีกําลังใจสู้ต่อไปในการบริหารราชการแผ่นดิน
สําหรับศูนย์การเรียนรู้หมู่บ้านปลอดขยะ Zero Waste บ้านโป่งศรีนคร เกิดจากความร่วมมือกันของประชาชนในพื้นที่บ้านโป่งศรีนครกับทุกภาคส่วนที่เกี่ยวข้อง ในการหาแนวทางกําจัดปัญหาขยะอย่างสร้างสรรค์และถูกวิธี โดยได้ริเริ่มโครงการต่าง ๆ จนได้รับถ้วยรางวัลเกียรติยศพระราชทานจากพระบาทสมเด็จพระปรมินทรมหาภูมิพลอดุลยเดช รางวัลชนะเลิศระดับประเทศ ชุมชนปลอดขยะ (Zero Waste) กรมส่งเสริมคุณภาพสิ่งแวดล้อมประจําปี 2558 ซึ่งถือเป็นศูนย์การเรียนรู้ต้นแบบระดับประเทศ ในการบริหารจัดการขยะในชุมชนที่สามารถขยายผลในการดําเนินการไปสู่การบริหารจัดการและกําจัดขยะของประเทศอย่างยั่งยืน ทั้งนี้ การบริหารจัดการและกําจัดขยะของหมู่บ้านโป่งศรีนคร ได้มีวิธีการดําเนินการต่าง ๆ ทั้งการจัดการขยะอินทรีย์ โดยมีการคัดแยกเพื่อนํามาทําปุ๋ยหมัก น้ําหมักชีวภาพ เพื่อใช้สําหรับปลูกผักรับประทานเองในครัวเรือน การผลิตอาหารปลาและกบแบบชีวภาพ โดยใช้วัสดุในท้องถิ่นมาหมักทําเป็นรูปแบบอาหารปลาและกบชีวภาพ ทําให้ปลาและกบได้รับสารอาหารที่มีประโยชน์ ตลอดจนสามารถลดต้นทุนกว่าการซื้ออาหารปลาและกบสําเร็จรูป ซึ่งเป็นการพึ่งพาตนเองสอดคล้องตามหลักปรัชญาเศรษฐกิจพอเพียงของพระบาทสมเด็จพระปรมินทรมหาภูมิพลอดุลยเดช ส่วนการจัดการขยะทั่วไป เช่น ถุงพลาสติก กล่องนมนํามารวบรวมและขาย ส่วนที่เหลือนําไปใส่ถุงดําส่งให้เทศบาลตําบลโรงช้างนําไปกําจัดอย่างถูกวิธีต่อไป การจัดการขยะรีไซเคิล โดยในครัวเรือนมีการคัดแยกขยะรีไซเคิลอย่างเป็นระบบ เช่น ใช้กระสอบปุ๋ย เข่งสานด้วยไม้ไผ่ และมีการจดบันทึกสถิติข้อมูลขยะประจําหมู่บ้าน การจัดตั้งกลุ่มอาชีพจักสานไม้ไผ่ โดยมีการนําเศษวัสดุเหลือใช้ เช่น พลาสติกห่อขนม (ปีโป้) มาใส่ในไซดักปลาดักกุ้ง เป็นการลดรายจ่ายสร้างรายได้ให้กับชุมชนและเป็นการเรียนรู้การสืบทอดจากบรรพบุรุษ เป็นต้น
ขณะที่เทศบาลตําบลโรงช้างได้มีแนวทางการบริหารจัดการขยะ ดังนี้ ขยะอินทรีย์ ทิ้งในเสวียงเพื่อทําเป็นปุ๋ยหมักหรือเลี้ยงสัตว์ ขยะรีไซเคิล นําไปขาย หรือบริจาคให้เทศบาล เพื่อนําเงินที่ได้ไปช่วยเหลือผู้ด้อยโอกาสในชุมชน ขยะอันตราย ตั้งจุดรับขยะอันตรายภายในหมู่บ้าน เทศบาล รวบรวมเก็บและรอจัดส่งให้เอกชนกําจัด ขยะทั่วไป ที่แยกไม่ได้ส่งเทศบาลกําจัด ส่วนขยะติดเชื้อจากโรงพยาบาลส่งเสริมสุขภาพตําบลโรงช้างส่งให้ทางโรงพยาบาลป่าแดด กําจัดต่อไป
---------------------------
กลุ่มประชาสัมพันธ์และเผยแพร่ สํานักโฆษก